Jumeirah Beach Hotel

Jumeirah Beach Hotel, բարձրակարգ հյուրանոց Արաբական Միացյալ Էմիրությունների Դուբայ քաղաքի Ջումեյրա թաղամասում։ Հյուրանոցը բացվել է 1997 թվականին։ Դրա գործարկմամբ զբաղվում է Դուբայում տեղակայված Jumeirah հյուրանոցների ցանցը։ Հյուրանոցը բաղկացած է 598 սովորական և լյուքս համարներից, մերձափնյա 19 վիլլաներից, 4 լողավազանից, թենիսի 7 կորտից և 22 ռեստորաններից ու բարերից։ Ալիքաձև տեսք ունեցող այս հյուրանոցը լրացնում է առագաստաձև Բուրջ ալ-Արաբին, որը գտնվում է Jumeirah Beach Hotel-ի հարևանությամբ։ Նկարագրություն Հյուրանոցը կառուցված է Պարսից ծոցի ափին։ Հյուրանոցի այցելուների տրամադրության տակ առկա է ընդհանուր առմամբ 33,800 քառակուսի մետր մակերեսով լողափ։ Հյուրանոցի տարածքում գտնվում է նաև Wild Wadi Water Park-ը։ Հյուրանոցի բոլոր այցելուներն ունեն ջրաշխարհին անսահմանափակ հասանելիություն։ Հյուրանոցին պատկանող լողափի երկարությունը կազմում է 900 մետր։ Հյուրանոցից մինչև Դուբայի միջազգային օդանավակայան հեռավորությունը շուրջ 25 կիլոմետր է։ Մերձափնյա այն տարածքը, որտեղ ներկայումս գտնվում են Բուրջ ալ-Արաբը և Jumeirah Beach Hotel-ը, նախկինում կոչվել է Չիկագո լողափ (անգլ.՝ Chicago Beach)։ Հյուրանոցը կառուցվել է նախկինում Chicago Beach Hotel-ին պատկանող ափամերձ կղզու վրա։ Վերջինս էլ իր անվանումն ստացել է «Chicago Bridge & Iron Company» ընկերությունից, որը, մինչ ժամանակակից Դուբայի արդիականացումն ու զարգացումը, ուներ Դուբայում տեղակայված նավթատարներ։ Նախկին անվանումը պահպանվեց նույնիսկ 1997 թվականին հին հյուրանոցի ապամոնտաժումից հետո, քանի որ «Dubai Chicago Beach Hotel»-ը Բուրջ ալ-Արաբի կառուցման նախագծի հանրային անվանումն էր մինչ այն պահը, երբ շեյխ Մուհամմադ իբն Ռաշիդ ալ-Մաքթումը ազդարարեց նոր անվան մասին։ 1997 թվականին շինարարության ավարտից հետո, Jumeirah Beach Hotel-ն ուներ 93 մետր բարձրություն՝ դառնալով Դուբայի 9-րդ ամենաբարձր կառույցը։ Այսօր այն նույնիսկ ներառված չէ քաղաքի 100 ամենաբարձր շենքերի ցանկում։ Չնայած համեմատաբար ցածր վարկանիշին, հյուրանոցը շարունակում է մնալ Դուբայի տեսարժան վայրերից մեկը։ Պատկերասրահ Ծանոթագրություններ Արտաքին հղումներ Jumeirah Beach Hotel-ի պաշտոնական կայք էջը